Document ID: 32010R0742

32010R0742
L 217/4
SLUŽBENI LIST EUROPSKE UNIJE
17.08.2010.
UREDBA KOMISIJE (EU) br. 742/2010
od 17. kolovoza 2010.
o izmjeni Uredbe (EU) br. 1272/2009 o utvrđivanju zajedničkih detaljnih pravila za provedbu Uredbe Vijeća (EZ) br. 1234/2007 u pogledu otkupa i prodaje poljoprivrednih proizvoda u okviru javne intervencije
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu Vijeća (EZ) br. 1234/2007 od 22. listopada 2007. o uspostavljanju zajedničke organizacije poljoprivrednih tržišta i o posebnim odredbama za određene poljoprivredne proizvode (Uredba o jedinstvenom ZOT-u) (1), a posebno njezin članak 43. točke (a) i (d) u vezi s njezinim člankom 4.,
budući da:
(1)
Kriteriji prihvatljivosti koje moraju ispunjavati žitarice za javnu intervenciju i metode koje se koriste za provođenje testova za utvrđivanje takve prihvatljivosti u skladu s člankom 7. Uredbe Komisije (EU) br. 1272/2009 (2) određeni su u dijelu I. do VIII. i dijelu XII. Priloga I. navedenoj uredbi. Neke od tih metoda izmijenio je Europski odbor za normizaciju (CEN). Kako bi se uzele u obzir promjene nekih od dotičnih metoda i kako bi se unaprijedile europske norme, potrebno je prilagoditi te metode. Kako bi se osigurala ujednačena i dosljedna primjena metoda u određenom razdoblju intervencije, potrebno je utvrditi da su navedene metode one koje su na snazi prvog dana tržišne godine.
(2)
Referentna metoda za određivanje tvari koje nisu osnovne žitarice nenarušene kakvoće, a koja je trenutačno navedena u dijelu IV. Priloga I. Uredbi (EU) br. 1272/2009, opisana je u dijelu V. navedenog priloga. Točka 1. dijela V. u vezi s običnom pšenicom, tvrdom pšenicom i ječmom ažurirana je europskom normom EN 15587:2008. Predmetnu normu potrebno je uključiti u navedenu točku.
(3)
Dio III. Priloga I. Uredbi (EU) br. 1272/2009 određuje tvari koje nisu osnovne žitarice nenarušene kakvoće i čimbenike koje je potrebno uzeti u obzir za svaku vrstu žitarica za određivanje nečistoća. Radi preciznosti i sukladnosti s europskom normom EN 15587:2008, potrebno je prilagoditi određene definicije i premjestiti neke tarifne podbrojeve iz jedne kategorije u drugu. Kao posljedica ovih promjena u tarifnim podbrojevima, dio II. Priloga I. o minimalnim zahtjevima u pogledu kakvoće također bi trebalo izmijeniti.
(4)
Međunarodna metoda ISO 712:1998, trenutačno navedena u dijelu IV. Priloga I. Uredbi (EU) br. 1272/2009 kao jedna od metoda za određivanje udjela vlage, ažurirana je u pogledu žitarica osim kukuruza europskom i međunarodnom normom EN ISO 712:2009. Potrebno je uključiti dotičnu normu. Za kukuruz je potrebno uzeti u obzir ažuriranje predviđeno europskom i međunarodnom normom EN ISO 6540:2010. Također bi trebalo izbrisati dio VI. Priloga I., a točku 3. dijela XII. Priloga I. trebalo bi na odgovarajući način prilagoditi.
(5)
Referentna metoda za određivanje udjela bjelančevina u zrnu obične pšenice, trenutačno navedena u dijelu IV. Priloga I. Uredbi (EU) br. 1272/2009, metoda je koju priznaje Međunarodno udruženje za kemiju žitarica (ICC), kako je utvrđeno u normi br. 105/2. Na temelju radova CEN-a, tu je metodu potrebno zamijeniti europskom i međunarodnom normom EN ISO 20483:2006 i proširiti tako da uključuje zrna tvrde pšenice. Također je potrebno odrediti normu CEN ISO/TS 16634-2:2009 kao alternativnu metodu.
(6)
Međunarodna metoda ISO 5529:1992 za određivanje sedimentacijske vrijednosti (Zeleny indeks) obične pšenice, trenutačno navedena u dijelu IV. Priloga I. Uredbi (EU) br. 1272/2009, ažurirana je europskom i međunarodnom normom EN ISO 5529:2009. Potrebno je uključiti dotičnu normu.
(7)
Međunarodna metoda ISO 3093:2004 za određivanje Hagbergovog broja padanja, trenutačno navedena u dijelu IV. Priloga I. Uredbi (EU) br. 1272/2009, ažurirana je europskom i međunarodnom normom EN ISO 3093:2009. Potrebno je uključiti dotičnu normu.
(8)
Referentna metoda za određivanje postotka gubitka staklastog izgleda tvrde pšenice, trenutačno navedena u dijelu IV. Priloga I. Uredbi (EU) br. 1272/2009, opisana je u dijelu VIII. navedenog priloga. Na temelju radova CEN-a, tu je metodu potrebno zamijeniti europskom normom EN ISO 15585:2008. Potrebno je uključiti gore navedenu normu, a dio VIII. Priloga I. izbrisati.
(9)
Međunarodna referentna metoda ISO 7971/2:1995 za određivanje specifične mase, trenutačno navedena u dijelu IV. Priloga I. Uredbi (EU) br. 1272/2009, ažurirana je europskom i međunarodnom normom EN ISO 7971/3:2009. Potrebno je uključiti dotičnu normu.
(10)
Ova bi Uredbu trebalo primjenjivati od datuma kad se odredbe Uredbe (EU) br. 1272/2009 počnu primjenjivati na žitarice.
(11)
Međutim, kako bi se državama članicama omogućila provedba izmjena i ažuriranja uvedenih ovom Uredbom, posebno u pogledu nečistoća i upućivanja na normu EN 15587, potrebno je odrediti razuman krajnji rok za provedbu određenih odredbi. Dotične izmjene stoga bi trebalo primjenjivati tek od tržišne godine 2011./2012.
(12)
Mjere predviđene ovom Uredbom u skladu su s mišljenjem Upravljačkog odbora za zajedničku organizaciju tržišta poljoprivrednih proizvoda,
DONIJELA JE OVU UREDBU:
Članak 1.
Uredba (EU) br. 1272/2009 mijenja se kako slijedi:
1.
Članak 7. mijenja se kako slijedi:
(a)
prva alineja stavka 2. zamjenjuje se sljedećim:
„-
za žitarice: u Prilogu I., dijelovima III., IV., V., VII. i XII.,”;
(b)
dodaje se sljedeći stavak 3.:
„3. Za određivanje kakvoće žitarica ponuđenih ili stavljenih u intervenciju, metode koje se koriste moraju biti one koje su opisane u Prilogu I., utvrđene zadnjim verzijama relevantnih europskih i/ili međunarodnih normi, ovisno o slučaju, koje su na snazi prvog dana svake tržišne godine.”
2.
Prilog I. mijenja se u skladu s Prilogom ovoj Uredbi.
Članak 2.
Ova Uredba stupa na snagu sljedećeg dana od dana objave u Službenom listu Europske unije.
Ona se primjenjuje od 1. srpnja 2010.
Međutim, članak 1. stavak 2. u pogledu točke B dijela II., dijela III., točke (a) dijela IV. i dijela V. Priloga I. Uredbi (EU) br. 1272/2009 primjenjuje se od 1. srpnja 2011.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 17. kolovoza 2010.

Labels: 3
6